bluuebunny/crossref_metadata_2025 huggingface dataset:
Ανατομική, απεικονιστική και εμβιομηχανική μελέτη του έσω επιγονατιδομηριαίου συνδέσμου και εκτίμηση της ανακατασκευής του
Authors: Ραούλης Βασίλειος
Published: November 2021

Ο στόχος αυτής της διδακτορικής διατριβής ήταν σύνδεση της παραδοσιακής Ανατομίας, της απεικονιστικής Ανατομίας, της Εμβιομηχανικής και της αντιμετώπισης αθλητικών κακώσεων της Ορθοπαιδικής ώστε να μελετηθεί εις βάθος ο MPFL και οι διάφορες χειρουργικές τεχνικές ανακατασκευής του. Σε πρώτο στάδιο πραγματοποιήθηκε μία Ανατομική μελέτη πάνω σε 30 φρέσκα πτωματικά γόνατα με απώτερο σκοπό την περιγραφή και οριοθέτηση της έκφυσης και κατάφυσης του MPFL, διερεύνηση του σχήματος του και αξιολόγηση της σχέση του με τις γύρω δομές με στόχο την βελτίωση της χειρουργικής τεχνικής για την ανακατασκευή του. Στη συνέχεια παρουσιάστηκε αναλυτικά βήμα προς βήμα μία χειρουργική τεχνική ανατομικής ανακατασκευής του MPFL, η οποία δεν χρησιμοποιεί υλικά για την καθήλωση του μοσχεύματος στην επιγονατίδα. Η καθήλωση του μοσχεύματος στην επιγονατίδα σύμφωνα με την τεχνική αυτή γίνεται με διοστικά ράμματα στην έξω πλευρική επιφάνεια της, με την βοήθεια δύο τυφλών παράλληλων σηράγγων στο άνω ήμισυ της.Το επόμενο βήμα ήταν η χαρτογράφηση της ιδανικής τοποθέτησης των σηράγγων της επιγονατίδας με τη χρήση προεγχειρητικής αξονικής τομογραφίας και η σύγκριση των αποτελεσμάτων μετά την ανακατασκευή του MPFL με μετεγχειρητικές αξονικές τομογραφίες μεταξύ α) μιας ανατομικής τεχνικής διπλής δέσμης για τηνανακατασκευή του MPFL, χωρίς την χρήση εμφυτευμάτων στην επιγονατίδα, η οποία χρησιμοποιεί για την καθήλωση του μοσχεύματος στην επιγονατίδα δύο τυφλές παράλληλες σήραγγες και διοστικά ράμματα, και β) την τροποποίησή της τεχνικής αυτής με τη χρήση της συσκευής στόχευσης της κνήμης που χρησιμοποιείται κατά την ανακατασκευή του πρόσθιουχιαστού συνδέσμου. Τέλος εμβιομηχανική ανατομική μελέτη πάνω σε φρέσκα πτωματικά γόνατα πραγματοποιήθηκαν με σκοπό την αξιολόγηση εμβιομηχανικά (τρόπος αποτυχίας,μέγιστο φορτίο αστοχίας, ακαμψία) τριών ανατομικών τεχνικών διπλής δέσμης μεταξύ τους για καθήλωση του μοσχεύματος στην επιγονατίδα για την ανακατασκευή του MPFL. παρόμοιο μελέτη ακλούθησε με σκοπό την αξιολόγηση εμβιομηχανικά (τρόπος αποτυχίας, μέγιστο φορτίο αστοχίας, ακαμψία) δύο μη ανατομικών τεχνικών μονής δέσμης για καθήλωση του μοσχεύματος στην επιγονατίδα για την ανακατασκευή του MPFL.
Η δυναμική της ανάπτυξης στη Νοτιοδυτική Πελοπόννησο
Authors: Κανέλλου Αικατερίνη
Published: November 2021

Η διατριβή αυτή, βασισμένη στις μεθόδους της σύγχρονης ιστοριογραφίας, επιχειρεί μια συνθετική προσέγγιση της οικονομικής, της κοινωνικής και της πολιτιστικής ζωής της επαρχίας Καλαμών στη διάρκεια των ετών 1860-1910. Ειδικότερα, εξετάζονται, μέσα από αρχειακές πηγές και μη, τα αίτια και τα στάδια της οικονομικής της ανάπτυξης και της συνακόλουθης κοινωνικής ανέλιξης κατά την επισκοπούμενη περίοδο. Η διαπραγμάτευση της προβληματικής της έρευνας επιχειρείται σε δύο επίπεδα θεματικής ανάλυσης. Το πρώτο επικεντρώνεται στην παρουσίαση των οικονομικών και κοινωνικών μετασχηματισμών, που συντελέστηκαν στην επαρχία Καλαμάτας από το 1860 έως το 1910, με ερευνητικό πεδίο τόσο την ίδια την πόλη όσο και τον περιβάλλοντα χώρο της υπαίθρου, από τον οποίο εξαρτάται άλλωστε οργανικά. Άλλωστε, ούτε μια πόλη μπορεί να γίνει κατανοητή δίχως την ενδοχώρα της ούτε η ύπαιθρος μπορεί να ερμηνευθεί χωρίς τον συμπληρωματικό της χώρο, την πόλη. Στο δεύτερο επίπεδο το ενδιαφέρον στρέφεται στο πολιτιστικό προφίλ της Καλαμάτας και στον πρωταγωνιστικό ρόλο που διαδραμάτισε η τοπική αστική τάξη ως προς τη διαμόρφωσή του, αναδεικνύοντας παράλληλα τη διαλεκτική σχέση ανάμεσα στην οικονομική και την κοινωνική ανάπτυξη από τη μια πλευρά και την πολιτιστική ζωή από την άλλη. Προβαίνοντας σε μια συνολική αποτίμηση των στοιχείων της καλαματιανής κοινωνίας, της οικονομικής, της κοινωνικής και της πολιτιστικής ζωής της επαρχίας Καλαμών, καταλήγει στο συμπέρασμα ότι από τα μέσα του 19ου αιώνα η οικονομία της επαρχίας παρουσίασε γοργούς ρυθμούς ανάπτυξης, με την πόλη της Καλαμάτας να εμφανίζει αδιάρρηκτους δεσμούς με την περιβάλλουσα ύπαιθρο. Οι οικονομικο-κοινωνικές εξελίξεις άφησαν τα ίχνη τους και στην πολιτιστική δραστηριότητα της επαρχίας Καλαμών, καθορίζοντας το πολιτιστικό προφίλ της και ιδιαίτερα εκείνο της μεσσηνιακής πρωτεύουσας. Οι ρυθμοί της πολιτιστικής ανάπτυξης υπήρξαν πιο γοργοί στις πόλεις που εμφάνισαν μεγαλύτερο δείκτη αστικοποίησης και οικονομική ευρωστία, γεγονός που παρατηρείται και στην περίπτωση της πόλης της Καλαμάτας. Επιβεβαιώνεται, δηλαδή, ο σημαντικός ρόλος της γεωγραφίας της πόλης, μιας πόλης-λιμανιού από την οποία δεν εισάγονται και εξάγονται μόνο προϊόντα, αλλά και ιδέες και τάσεις από τη μόδα μέχρις τις μορφές κοινωνικότητας.
Ο βαθμός ετοιμότητας των εκπαιδευτικών για αλλαγή
Authors: Τσιουπλή Ευγενία
Published: November 2021

Σκοπός της παρούσας διδακτορικής διατριβής είναι να μελετήσει τον βαθμό ετοιμότητας των εκπαιδευτικών για αλλαγή. Οι μεταρρυθμίσεις αποτελούν το όχημα για τη βελτίωση της ποιότητας των εκπαιδευτικών συστημάτων καθορίζοντας, παράλληλα, και τη θέση τους σε ένα ανταγωνιστικό, διεθνές περιβάλλον. Σε πρακτικό επίπεδο, ωστόσο, το μεγαλύτερο ποσοστό αυτών των προσπαθειών παραμένει σε επίπεδο σχεδιασμού· εφαρμόζεται ημιτελώς ή επιτυγχάνει μερικώς τους αρχικούς, φιλόδοξους στόχους. Ο σημαντικότερος παράγοντας, για την επιτυχή έκβαση των αλλαγών, είναι ο ανθρώπινος και, συγκεκριμένα, οι αποδέκτες οι οποίοι καλούνται να τις υλοποιήσουν, όμως ο βαθμός ετοιμότητας τους σπανίως συνυπολογίζεται στους πολιτικούς σχεδιασμούς. Στο ελληνικό σύστημα, χαρακτηριστική περίπτωση πολλαπλών προσπαθειών με μηδαμινά αποτελέσματα και χωρίς, ποτέ, την ουσιαστική διαβούλευση των εμπλεκομένων μερών, είναι η αξιολόγηση των εκπαιδευτικών. Ως εκ τούτου, το ερευνητικό πλαίσιο αφορά στην προσέγγιση των πεποιθήσεων, συναισθημάτων και συμπεριφορών που επέδειξαν οι εκπαιδευτικοί κατά τη διάρκεια της πιο πρόσφατης προσπάθειας αυτοαξιολόγησης των σχολικών μονάδων και της γενικευμένης αξιολόγησής τους (χρονική περίοδος 2010-2015). Τα δεδομένα αντλήθηκαν μέσω της διεξαγωγής 12 μικρο-ομάδων εστίασης (3-5 ατόμων), συνολικά 40 εν ενεργεία, μόνιμους εκπαιδευτικούς. Από τις αναλύσεις προκύπτουν ορισμένα στοιχεία που υποδηλώνουν αυξημένο βαθμό ετοιμότητας για την υποδοχή της αλλαγής (αναγνώριση ασυμφωνίας μεταξύ της υπάρχουσας κατάστασης και της επιθυμητής, προδιάθεση για ενεργή συμμετοχή στον διάλογο για τη διαμόρφωση των αλλαγών, αυτοκριτική και προτάσεις αναφορικά με τα υπό εξέταση ζητήματα) αλλά και, πολύ περισσότερα, που δρουν ανασταλτικά και ενισχύουν την αντίσταση στην αλλαγή (απουσία ορατής ωφέλειας από την εφαρμογή, αρνητικό συναισθηματικό φορτίο, έλλειψη εμπιστοσύνης προς τους πολιτικούς και συνδικαλιστικούς φορείς, προδιάθεση διατήρησης του υπάρχοντος status quo). Στο πλαίσιο της στοχοθεσίας εντάσσεται, επίσης, η διερεύνηση των μεθοδολογικών δυνατοτήτων των μικρο-ομάδων εστίασης, για φαινόμενα που αφορούν στην εκπαίδευση. Οι μικρο-ομάδες παρουσιάζουν πλεονεκτήματα τα οποία θα μπορούσαν να συντελέσουν στην αντιμετώπιση των αδυναμιών των μεγαλύτερων ομάδων εστίασης, χωρίς να υπάρχουν επιπτώσεις στην ποιότητα και την ποσότητα των συλλεγόμενων δεδομένων.
Η σημασία της θεραπείας με b-d γλυκάνη στην επιμόλυνση του νεκρωμένου παγκρεατικού ιστού από Candida Albicans σε πειραματικό μοντέλο νεκρωτικής παγκρεατίτιδας
Authors: Κολιάκος Νικόλαος
Published: November 2021

Εισαγωγή: Αν και ο ρόλος της β-D-γλυκάνης και του μονοφωσφορυλολιπιδίου Α (MPLA) στην εκπαιδευόμενη ανοσία έχει μελετηθεί, η αξία τους στην άσηπτη φλεγμονή, όπως στην περίπτωση της οξείας παγκρεατίτιδας, δεν έχει διερευνηθεί στο παρελθόν. Μελετήσαμε την δράση της β-D-γλυκάνης και του μονοφωσφορυλολιπιδίου Α (MPLA) σε ένα πειραματικό μοντέλο νεκρωτικής παγκρεατίτιδας σε κονίκλους.Υλικό/Μέθοδος85 αρσενικοί κόνικλοι Νέας Ζηλανδίας τυχαιοποιήθηκαν σε 6 ομάδες Α) ομάδα ελέγχου, Β) ομάδα προθεραπείας με β-D-γλυκάνη 3 ημέρες πριν την παγκρεατίτιδα, C) ομάδα προθεραπείας με MPLA 3 ημέρες πριν την παγκρεατίτιδα, C) ομάδα προθεραπείας με β-D-γλυκάνη και λαμιναρίνη 3 ημέρες πριν την παγκρεατίτιδα Ε) ομάδα θεραπείας με β-D- γλυκάνη 1 ημέρα μετά την παγκρεατίτιδα, F) ομάδα θεραπείας με MPLA 1 ημέρα μετά την παγκρεατίτιδα. Στη συνέχεια προκλήθηκε νεκρωτική παγκρεατίτιδα μέσω έγχυσης ταυροχολικού νατρίου στον παγκρεατικό πόρο και το παγκρεατικό παρέγχυμα. Η επιβίωση των κονίκλων μελετήθηκε για 21 ημέρες. Την πρώτη, τρίτη και έβδομη ημέρα λήφθηκε δείγμα αίματος για μέτρηση της αμυλάσης στον ορό. Μονοπύρηνα κύτταρα του περιφερικού αίματος (PBMCs) απομονώθηκαν και διεγέρθηκαν προς παραγωγή του παράγοντα νέκρωσης όγκων α (TNFα). Την 21 η ημέρα τα ζώα θυσιάστηκαν και ελήφθησαν δείγματα ιστών για τον προσδιορισμό της παγκρεατικής νέκρωσης και του ιστικού μικροβιακού φορτίου. Αποτελέσματα: Διαπιστώθηκε σημαντική αύξηση της επιβίωσης στους κονίκλους που έλαβαν είτε προθεραπεία ή θεραπεία με β-D-γλυκάνη. Μετά τη θυσία, οι φλεγμονώδεις αλλοιώσεις του παγκρέατος ήταν εντονότερες στα ζώα της ομάδας Α. Το μικροβιακό φορτίο στους ιστούς των ζώων των ομάδων Β, C και Ε ήταν χαμηλότερο σε σχέση με την ομάδα Α. Η χορήγηση β-D-γλυκάνης πριν ή μετά την πρόκληση παγκρεατίτιδας μείωσε σε σημαντικό βαθμό τα επίπεδα του παραγόμενου από PBMCs TNFα, ενώ τα επίπεδα της IL-10 δεν παρουσίασαν στατιστική διαφορά. Συμπεράσματα: Τόσο η προθεραπεία όσο και η θεραπεία με β-D-γλυκάνη μειώνει τη θνητότητα της πειραματικής παγκρεατίτιδας in vivo. Ο μηχανισμός δράσης έγκειται στην τροποποίηση της παραγωγής των προφλεγμονωδών κυτταροκινών και την αποτροπή της βακτηριακής αλλόθεσης.
Automorphisms of algebraic curves
Authors: Τσουκνίδας Ιωάννης
Published: November 2021

Στην παρούσα διατριβή μελετώνται οι αυτομορφισμοί αλγεβρικών καμπυλών επί σωμάτων θετικής χαρακτηριστικής. Μετά από μια σύντομη περιγραφή μιας κλάσης καμπυλών γνωστών ως καμπύλες Harbater-Katz-Gabber προκύπτει μια σειρά νέων αποτελεσμάτων για αυτές τις καμπύλες. Στη συνέχεια υπολογίζεται το κανονικό ιδεώδες μιας τέτοιας καμπύλης. Στις τελευταίες παραγράφους δίνονται αποτελέσματα που αφορούν γενικές αλγεβρικές καμπύλες και σχετίζονται με το κανονικό ιδεώδες και με τη θεωρία των συζυγιών.
Εκπαίδευση για την αειφόρο ανάπτυξη στην προσχολική ηλικία
Authors: Κασιμάτη Μαρία-Χριστίνα
Published: November 2021

Η παρούσα διδακτορική διατριβή στοχεύει στη διερεύνηση της δυνατότητας σχεδιασμού ενός μαθησιακού περιβάλλοντος το οποίο θα μπορούσε να υποστηρίξει αποτελεσματικά παιδιά προσχολικής ηλικίας (α) στην οικοδόμηση βασικής οικολογικής γνώσης, και (β) στην εξοικείωσή τους με την έννοια της αειφορίας και άλλες κοινωνικο-περιβαλλοντικές έννοιες που θα μπορούσαν να συμβάλλουν στην ενίσχυση της περιβαλλοντικής και κοινωνικής τους ευαισθησίας. Η μελέτη εντάσσεται μεθοδολογικά στην «έρευνα σχεδιασμού μαθησιακών περιβαλλόντων» («educational design research»). Έτσι, ξεκινά με τη «διερευνητική φάση» κατά την οποία σχεδιάσαμε την πρώτη εκδοχή του μαθησιακού περιβάλλοντος. Στον σχεδιασμό λάβαμε υπόψη μας τρεις προσεγγίσεις, οι οποίες εντάσσονται στο ευρύτερο θεωρητικό πλαίσιο του εποικοδομισμού: (α) την «προσέγγιση πιθανών σεναρίων για το μέλλον» («possible future approach»), (β) την προσέγγιση «problem seekers-problem solvers-action takers», και (γ) την «προσέγγιση με βάση ένα κεντρικό ερώτημα» («problem posing approach»). Μετά τη «διερευνητική φάση», πραγματοποιήσαμε τρεις «κύκλους έρευνας» με παιδιά προσχολικής ηλικίας 4,5-5,5 ετών (Ν=20, Ν=15, Ν=30, αντίστοιχα). Σε κάθε κύκλο, (α) εφαρμόσαμε την αντίστοιχη εκδοχή του μαθησιακού περιβάλλοντος, (β) συλλέξαμε και αναλύσαμε δεδομένα από τις πρo- και μετα-συνεντεύξεις των παιδιών, (γ) μπήκαμε σε διαδικασία αναστοχασμού με βάση τα αποτελέσματα της ανάλυσης, και (δ) σχεδιάσαμε την επόμενη βελτιωμένη εκδοχή του μαθησιακού περιβάλλοντος. Τα αποτελέσματα της ποιοτικής και ποσοτικής ανάλυσης των προ- και μετα-συνεντεύξεων των 30 παιδιών που πήραν μέρος στον τρίτο «κύκλο έρευνας», έδειξαν πως τα περισσότερα από αυτά μετακινήθηκαν σε ανώτερες κατηγορίες απαντήσεων μετά την εφαρμογή του μαθησιακού περιβάλλοντος. Το μαθησιακό περιβάλλον φάνηκε να έχει θετική επίδραση τόσο στην οικοδόμηση βασικής οικολογικής γνώσης από τα παιδιά, όσο και στην εξοικείωσή τους με την έννοια της αειφορίας και τις άλλες κοινωνικο-περιβαλλοντικές έννοιες-στόχους. Τέλος, μέσα από τον σχεδιασμό μας αναδύθηκε μία «ειδική θεωρία διδασκαλίας και μάθησης», η οποία θα μπορούσε να αξιοποιηθεί σε αντίστοιχες προσπάθειες συνδυασμού βιολογικής εκπαίδευσης και εκπαίδευσης για την αειφορία σε μικρές ηλικίες.
Ο Ι.Μ. Παναγιωτόπουλος αυτοβιογραφούμενος
Authors: Νικολοβγένη Ελένη
Published: November 2021

Η παρούσα διδακτορική διατριβή αναφέρεται στη σύνθετη κα εξέχουσα εικόνα του Ι.Μ. Παναγιωτόπουλου ως ανθρώπου, η οποία ξεπροβάλλει μέσα από το πληθωρικό και πολύμορφο έργο του. Εξηγεί τον άνθρωπο με το έργο και το έργο με τον άνθρωπο. Αναδεικνύει μια ξεχωριστή πλευρά του Ι.Μ. Παναγιωτόπουλου αυτή του Παιδαγωγού, μέσα από τα παιδαγωγικά του κείμενα, από την παρουσία του στην τάξη και γενικότερα από την παιδαγωγική του δράση. Αναφέρεται στην παιδική του ηλικία απωθημένη ως επί το πλείστον στο ασυνείδητο και στα βαθύτερα στρώματα του ψυχισμού του. Επίσης, αντικείμενο της μελέτης είναι η μυθιστορηματική γραφή του Ι.Μ. Παναγιωτόπουλου που αντιμετωπίζεται ως απόρροια μετουσίωσης της παρεμποδισμένης ερωτικής του ενέργειας. Ακολούθως, διερευνώνται οι δύο κυρίαρχες ενορμήσεις, του Έρωτα και του Θανάτου, που ανταμώνουν στην τέχνη και στη ζωή, με κυρίαρχες μάλιστα τις ενορμήσεις του Θανάτου, γεγονός που οδηγεί στον ναρκισσικό χαρακτήρα τους, καθώς και στη συγκρουσιακή τους φύση. Στη συνέχεια, αναδεικνύονται τα ανθρωπογεωγραφικά και μεταφυσικά στοιχεία που συνιστούν την έννοια και την οντολογία της Ελλάδας. Κατόπιν, εξετάζεται το Παιδαγωγικό του έργο και παρουσιάζονται οι θέσεις, οι αντιθέσεις και οι προτάσεις του Ι.Μ. Παναγιωτόπουλου για την Παιδεία. Ο Ι.Μ. Παναγιωτόπουλος αγωνίστηκε για ένα σχολείο, το οποίο θα προσφέρει Αγωγή φιλελεύθερη, μέσα σ’ ένα δημοκρατικό καθεστώς που ορίζει την ισότητα των ευκαιριών στη μάθηση. Επιπλέον, παρουσιάζεται η εθνική μας γλώσσα κατά την ιστορική της διαδρομή και αναδεικνύεται η εκφραστική και εικονοπλαστική της τόλμη. Τέλος, η παρούσα διατριβή κωδικοποιεί τα εξελικτικά στάδια ενός ενιαίου ήρωα και δημιουργεί μια τυπολογία της εσωτερικής του περιπέτειας, που είναι η περιπέτεια της επιθυμίας του ήρωα. Επίσης, ανιχνεύονται ο προσωπικός μύθος του συγγραφέα σε ένα γενικό επίπεδο, οι αντιστοιχίες και η διαλεκτική σχέση ανάμεσα στον συγγραφέα και στο έργο του, με τέτοιο μονοδρομικό τρόπο, ώστε το έργο να καθορίζει και να συνθέτει τον συγγραφέα και όχι αντίθετα.
Μελέτη του ρόλου και της έκφρασης των μεταλλοπρωτεϊνασών στην παθογένεση της χρόνιας ρινοκολπίτιδας με πολύποδες
Authors: Λυγερός Σπυρίδων
Published: November 2021

Οι ιστικές διαδικασίες που περιλαμβάνονται στους ρινικούς πολύποδες είναι η ιστική ανακατασκευή και η ιστική αναδιαμόρφωση. Οι μεταλλοπρωτεϊνάσες (MMPs) εμπλέκονται στη διαδικασία αναδιαμόρφωσης στον ανώτερο αεραγωγού. Οι μεταλλοπρωτεϊνάσες (MMPs) και ο κυτταρικός απαγωγέας τους (EMMPRIN) είναι γνωστοί ρυθμιστές για την ιστική ανακατασκευή. Σκοπό της συγκεκριμένης έρευνας αποτέλεσε η μελέτη του ρόλου και η ανάλυση του εκφραστικού προφίλ των μεταλλοπρωτεϊνασών, MMP-9 και MMP-12, καθώς και του κυτταρικού επαγωγέα τους EMMPRIN, σε ασθενείς με χρόνια ρινοκολπίτιδα με ρινικούς πολύποδες (CRSwNP), σε σύγκριση με το φυσιολογικό ρινικό βλεννογόνο, με στόχο την περαιτέρω διερεύνηση του ρόλου τους στην παθογένεση. Μέθοδοι: Συλλέχθηκαν 37 δείγματα ιστού ρινικών πολυπόδων από ασθενείς με CRSwNP που υποβλήθηκαν σε λειτουργική ενδοσκοπική χειρουργική παραρρινίων κόλπων στο νοσοκομείο μας, και 12 δείγματα φυσιολογικού ρινικού βλεννογόνου κάτω ρινικής κόγχης από ασθενείς που υποβλήθηκαν σε επέμβαση ευθειασμού ρινικού διαφράγματος. Τα επίπεδα έκφρασης mRNA των MMP-9, MMP-12 και EMMPRIN ποσοτικοποιήθηκαν με real-time PCR. Οι εκφράσεις των MMP‐9 και MMP-12 και EMMPRIN μελετήθηκαν με πραγματικού χρόνου αλυσιδωτή αντίδραση πολυμεράσης (real-time PCR) και συγκρίθηκαν μεταξύ ρινικών πολύποδων και φυσιολογικού ρινικού βλεννογόνου. Επιπλέον, αξιολογήθηκε η επίδραση του άσθματος και του καπνίσματος στην έκφραση αυτών των γονιδίων στους ρινικούς πολύποδες. Αποτελέσματα: Τα επίπεδα mRNA των ΜΜΡ-9 σε ιστοτεμάχια ρινικών πολυπόδων ήταν σημαντικά αυξημένα κατά μέση τιμή 2.24 φορές σε σύγκριση με τη μέση τιμή των δειγμάτων μαρτύρων. Η αύξηση αυτή εμφάνισε στατιστική σημαντικότητα (p-value<0.01). Όσον αφορά στην έκφραση της MMP-12 στους ρινικούς πολύποδες, παρατηρήθηκε αύξηση κατά μέση τιμή 3.59 φορές σε σύγκριση με τη μέση τιμή των δειγμάτων μαρτύρων. Η αύξηση αυτή εμφάνισε στατιστική σημαντικότητα (p-value<0.05) . Τέλος, παρατηρήθηκε σταθερή έκφραση του EMMPRIN στα δείγματα ρινικών πολυπόδων με μέση τιμή 0.95 φορές μεγαλύτερη σε σύγκριση με τη μέση τιμή των δειγμάτων μαρτύρων. Η αύξηση αυτή δεν εμφάνισε στατιστική σημαντικότητα. Στους ασθενείς με άσθμα, η έκφραση της MMP-9 αυξήθηκε μη σημαντικά ενώ και η έκφραση MMP-12 δεν βρέθηκε σημαντικά επηρεασμένη. Μη σημαντική κρίθηκε και η επίδραση του καπνίσματος στην έκφραση της MMP-12 αλλά η έκφραση της MMP-9 αυξήθηκε σημαντικά. Συμπεράσματα: Η παθογένεση της CRSwΝΡ και η ανάπτυξη ρινικών πολυπόδων σχετίζεται στενά με αυξημένη έκφραση ΜΜΡ-9 και MMP-12 , υποδηλώνοντας τον ρόλο αυτών των παραγόντων ως δείκτες για την αξιολόγηση της νόσου. Η απουσία διαφοράς στην έκφραση του EMMPRIN υποδηλώνει ότι η παθογένεση των ρινικών πολύποδων μπορεί να είναι διαφορετική από την ίνωση των πνευμόνων. Τα αποτελέσματά μας παρέχουν επίσης στοιχεία για μελλοντικές μελέτες της παθογένεσης αλλά και φαρμακευτικών στόχων της CRSwNP.
Μύθοι της ελληνικής και ρωμαϊκής λογοτεχνίας και η αξιοποίησή τους στο έργο της Γκάσπαρα Στάμπα
Authors: Μπάρζα Χριστίνα
Published: November 2021

Στις ήδη αναγνωρισμένες από τους ερευνητές ομοιότητες του έργου της Γκάσπαρα Στάμπα με τον Πετράρχη, η παρούσα διατριβή έρχεται να προσθέσει ακόμα μία σημαντική ομοιότητα, αυτή με το έργο του Οβίδιου, δίχως να υποβαθμίσει την επιρροή από το πετραρχικό μοντέλο. Η Γκάσπαρα δεν αρνήθηκε να ακολουθήσει την πετραρχική παράδοση που επέτασσε η εποχή, κάτι που είναι διακριτό στα πλείστα πετραρχικά στοιχεία στο έργο της. Δίχως όμως να μιμείται παθητικά, η ποιήτρια δημιουργεί και συνθέτει το έργο της αναβαπτίζοντας και επανασυναρμολογώντας πολλές φορές τις πηγές της, επιλέγοντας συνειδητά να δημιουργήσει κάτι καινούργιο.Μελετώνται έξι μύθοι στους οποίους η Γκάσπαρα κάνει μνεία στο έργο της: του Μίδα, της Φιλομήλας, της Αλκμήνης, της Ηχούς, του Ίκαρου και του Φαέθοντα. Διερευνώνται οι πηγές της ποιήτριας από την ελληνική και τη λατινική γραμματεία, μέχρι και την εποχή κατά την οποία έζησε και έγραψε το Canzoniere της. Σχολιάζονται και αναλύονται, επιπλέον, κοινά στοιχεία και αποκλίσεις σε σχέση με τους άλλους ποιητές. Εξάγονται δε συμπεράσματα μετά το τέλος της έρευνας του εκάστοτε μύθου, ως προς τις επιδράσεις και τις πηγές των μύθων που μνημονεύει η Γκάσπαρα, και καταδεικνύεται η άμεση επιρροή που δέχθηκε η ποιήτρια από τον Οβίδιο.Οι συνολικά έξι μύθοι που αναλύθηκαν επί της ουσίας συνομιλούν μεταξύ τους. Μοιάζει η Γκάσπαρα να προχωρά σε έναν εσωτερικό διάλογο με τους πρωταγωνιστές των μύθων, με τους αναγνώστες της, αλλά και με τον ίδιο της τον εαυτό. Αυτοί οι έξι μύθοι δεν επελέγησαν τυχαία. Ο μύθος του Μίδα και της Φιλομήλας εξυπηρετεί την επιθυμία της ποιήτριας να εκφράσει τα συναισθήματά της και την άποψή της παρά την άρνηση του αγαπημένου της να την ακούσει. Ο μύθος του Ίκαρου και του Φαέθοντα εκφράζει την υπερεκτίμηση των δυνατοτήτων της Γκάσπαρα (ὕβρις) και την επικείμενη «τιμωρία» της (τίσις). Όσον αφορά τους μύθους της Αλκμήνης και της Ηχούς, η Γκάσπαρα συγκρίνεται αφενός με την «τυχερή» Αλκμήνη διότι γεύτηκε τον έρωτα με τον αγαπημένο της για τρεις ολόκληρες νύχτες, ενώ η ίδια δεν είχε την ίδια τύχη. Με τη δε Ηχώ ταυτίζεται, αφού η μία και μοναδική νύχτα που μοιράστηκε με τον αγαπημένο της Κολλαλτίνο ήταν τόσο σύντομη, ώστε νιώθει σαν να μη γεύτηκε ποτέ τον έρωτα, όπως και η Ηχώ.Επίσης, εξετάζεται η θέση του έρωτα στον Πετράρχη και στην Γκάσπαρα, και αναλύονται ενδεικτικά τα ερωτικά μοτίβα της σαλαμάνδρας, του μεδουλίου και της Αίτνας.
Self-talk and emotions in competitive sport
Authors: Φρίτς Τζούλιαν
Published: November 2021

Ο σκοπός της παρούσας διδακτορικής διατριβής ήταν να διερευνήσει τη σχέση μεταξύ της αυτο-ομιλίας και των συναισθηματικών διεργασιών και ακολούθως, στα πλαίσια της σχέσης αυτής, να εξετάσει το ρόλο των εξωτερικών συναισθηματικών αντιδράσεων. Η διδακτορική διατριβή αποτελείται από πέντε διαφορετικά άρθρα. Το πρώτο άρθρο περιλαμβάνει μια ανασκόπηση που παρουσιάζει γενικές ιδέες για το πώς η αυτο-ομιλία, οργανική και στρατηγική, έχει σχετιστεί στη βιβλιογραφία με τα συναισθήματα. Το δεύτερο άρθρο εστιάζει στον τρόπο με τον οποίο η αυτο-ομιλία μπορεί να επηρεάσει τα συναισθήματα σε διάφορα στάδια της συναισθηματικής διαδικασίας σύμφωνα με το μοντέλο διαδικασίας της ρύθμισης των συναισθημάτων. Το τρίτο άρθρο επιχειρεί μια πιο συστηματική προσέγγιση για την σχετικά με τη σχέση μεταξύ της αυτο-ομιλίας και των συναισθηματικών διαδικασιών στο πλαίσιο του αθλητισμού, στην οποία τα ευρήματα των μελετών ταξινομήθηκαν με βάση την κατηγοριοποίηση της αυτο-ομιλίας σε οργανική και στρατηγική. Το τέταρτο άρθρο περιγράφει μια εμπειρική μελέτη που διεξήχθη σε αγωνιστικές συνθήκες αντισφαίρισης για την αξιολόγηση της σχέσης μεταξύ της αυτο-ομιλίας και των συναισθημάτων. Με τη χρήση μεθοδολογίας με βιντεοσκόπηση, τα αποτελέσματα έδειξαν ότι η ένταση τόσο των συναισθημάτων που βιώθηκαν όσο και των εξωτερικών συναισθηματικών αντιδράσεων ήταν χαμηλότερη σε καταστάσεις όπου οι αθλητές ανέφεραν στοχευμένη αυτο-ομιλία, είτε μόνη της είτε σε συνδυασμό με αυθόρμητη αυτο-ομιλία, σε σύγκριση με καταστάσεις όπου οι αθλητές ανέφεραν μόνο αυθόρμητη αυτο-ομιλία. Τέλος, το πέμπτο άρθρο περιγράφει μια εμπειρική μελέτη που αξιολόγησε παράγοντες που προβλέπουν την εκδήλωση εξωτερικών συναισθηματικών αντιδράσεων αλλά και τις συνέπειες τους, σε αγώνες στην επιτραπέζια αντισφαίριση. Τα αποτελέσματα έδειξαν ότι οι περιστασιακοί παράγοντες που σχετίζονται με τη σημασία της κατάστασης (π.χ. εναπομείναντες πόντοι στο σετ) μπορούσαν να προβλέψουν με συνέπεια θετικές και αρνητικές εξωτερικές συναισθηματικές αντιδράσεις, ενώ τα αποτελέσματα για περιστασιακούς παράγοντες που σχετίζονταν με τη δυνατότητα ελέγχου μίας κατάστασης (π.χ. προβάδισμα σε πόντους) ήταν λιγότερο σταθερά. Επιπλέον, βρέθηκε ότι ούτε οι θετικές ούτε οι αρνητικές εξωτερικές συναισθηματικές αντιδράσεις μπορούσαν να προβλέψουν το αποτέλεσμα του επόμενου πόντου. Συνολικά, η παρούσα διδακτορική διατριβή εισάγει διάφορες νέες κατευθύνσεις στην έρευνα που μπορούν συμβάλουν στη βελτίωση της κατανόησης για τη σχέση μεταξύ της αυτο-ομιλίας και συναισθηματικών διεργασιών και υπογραμμίζει τη σημασία της εξέτασης των διαφόρων συνιστωσών των συναισθημάτων κατά την εξέταση του ρόλου τους στο πλαίσιο του αθλητισμού.
Η αποτελεσματικότητα του ρυθμιστικού πλαισίου των χρηματοπιστωτικών ιδρυμάτων, υπό το πρίσμα του μηχανισμού μετάδοσης νομισματικής πολιτικής
Authors: Σόγιακας Δημήτριος
Published: November 2021

Αναμφισβήτητα ο κίνδυνος ρευστότητας των χρηματοπιστωτικών ιδρυμάτων αποτελεί μία σημαντική απειλή για τον κλάδο καθώς και για το ευρύτερο οικονομικό περιβάλλον, δοθέντος της λειτουργίας και του ρόλου που διαδραματίζουν στην χρηματοδότηση επενδύσεων. Σε απάντηση της πρόσφατης χρηματοοικονομικής κρίσης ρευστότητας του 2008, οι ρυθμιστικές αρχές πρότειναν ένα νέο κανονιστικό πλαίσιο, Βασιλεία ΙΙΙ, που σκοπό έχει να θωρακίσει σε όρους ρευστότητας το χρηματοπιστωτικό σύστημα ιδιαίτερα κατά τις περιόδους χρηματοοικονομικών δυσχερειών. Σε αυτό το πλαίσιο η διδακτορική διατριβή μου εξετάζει την αποτελεσματικότητα αυτού του κανονιστικού πλαισίου σε δύο επίπεδα, σε μικροοικονομικό και σε μακροοικονομικό. Πιο συγκεκριμένα, διερευνάται κατά πόσο η υιοθέτηση του νέου κανονιστικού πλαισίου μπορεί να συμβάλλει αφενός στην αποτελεσματικότερη λειτουργία των τραπεζών, και αφετέρου στο ευρύτερο χρηματοοικονομικό και οικονομικό περιβάλλον. Τα αποτελέσματα της εμπειρικής προσέγγισης καταλήγουν στο συμπέρασμα ότι υπάρχουν ισχυρές ενδείξεις ότι το νέο κανονιστικό πλαίσιο, συμβάλλει στην αποτελεσματικότερη λειτουργία των τραπεζών και στην πραγματική οικονομία, ενώ παράλληλα, διαδραματίζει προληπτικό ρόλο έναντι επικείμενων χρηματοοικονομικών δυσχερειών.
Cosmological implications of theories beyond the standard model of particle physics
Authors: Γιαλαμάς Ιωάννης
Published: November 2021

Στο πρώτο μέρος της διατριβής, υπολογίζεται ο ρυθμός παραγωγής βαρυτίνων, μέσω της θερμικής ιδιοενέργειας σε επίπεδο ενός-βρόχου. Επίσης, παρέχουμε μια εύχρηστη φόρμουλα για τον ρυθμό παραγωγής και τη θερμική αφθονία των βαρυτίνων, σε συνάρτηση με τη θερμοκρασία αναθέρμανσης του Σύμπαντος. Η αφθονία των βαρυτίνων συγκρίνεται με την παρατηρούμενη σκοτεινή ύλη. Στο δεύτερο μέρος της διατριβής θεωρούμε την τετραγωνική βαρύτητα σε Palatini φορμαλισμό υποθέτοντας την ύπαρξη βαθμωτών πεδίων συνδεδεμένων με τη βαρύτητα. Όταν τα βαθμωτά πεδία αναπτύξουν την αναμενόμενη τιμή του κενού τους η κλίμακα Planck δημιουργείται δυναμικά. Το αποτέλεσμα των τετραγωνικών όρων καμπυλότητας είναι η μείωση της τιμής του λόγου τανυστή-βαθμωτού r. Οι πληθωριστικές προβλέψεις όλων των υπό εξέταση μοντέλων διαπιστώνεται ότι συμφωνούν με τα τελευταία παρατηρητικά δεδομένα που έχουν τεθεί από τη συνεργασία Planck για ένα ευρύ φάσμα των εμπλεκόμενων παραμέτρων.
Essays on international trade and quality with applications to Greek firms
Authors: Θωμαΐδου Ειρήνη
Published: November 2021

Στην παρούσα διατριβή διερευνώ τη σχέση ποιότητας προϊόντος, καινοτομίας και πιστωτικών περιορισμών στην περίπτωση των Ελληνικών εξαγωγικών επιχειρήσεων. Για το σκοπό αυτό, αναπτύσσω ένα απλό θεωρητικό πλαίσιο στο οποίο οι επιχειρήσεις επιλέγουν την ποιότητα των προϊόντων τους λαμβάνοντας υπόψη τους πιστωτικούς περιορισμούς τους και το επίπεδο των καινοτόμων δραστηριοτήτων τους. Το μοντέλο προβλέπει ότι η σχέση ποιότητας προϊόντος και καινοτομίας σε επίπεδο επιχείρησης είναι θετική όταν οι δαπάνες καινοτομίας της επιχείρησης είναι πάνω από ένα cut-off point που εξαρτάται από το επίπεδο πιστωτικών περιορισμών της επιχείρησης, αλλά είναι αρνητικό όταν οι δαπάνες καινοτομίας της είναι κάτω από αυτό κατώφλι. Για να επιβεβαιώσω αυτήν την πρόβλεψη, χρησιμοποιώ μια μοναδική συνδυαστική βάση δεδομένων για τις ελληνικές εξαγωγικές επιχειρήσεις. Εκτιμώ την ποιότητα του προϊόντος σε επίπεδο επιχείρησης εφαρμόζοντας τη μεθοδολογία που προτάθηκε από τους Piveteau και Smagghue (2019). Έχοντας εκτιμήσει την ποιότητα των προϊόντων, χρησιμοποιώντας δεδομένα για δαπάνες Ε&Α και πιστωτικούς περιορισμούς σε επίπεδο επιχείρησης, διαπιστώνω ότι, σύμφωνα με το θεωρητικό μοντέλο, η σχέση ποιότητας προϊόντος και καινοτομίας είναι θετική για τους Έλληνες εξαγωγείς που αντιμετωπίζουν χαμηλή και μεσαία πίστωτική δυσχέρεια, ενώ είναι αρνητική για τις επιχειρήσεις με υψηλά επίπεδα πιστωτικών περιορισμών.
Διαχείριση και εξερεύνηση μεγάλων συνόλων διασυνδεδεμένων δεδομένων
Authors: Κρομμύδα Μαρία
Published: November 2021

Η παρακάτω διατριβή παρουσιάζει την ερευνητική μελέτη πάνω σε ζητήματα διαχείρισης και εξερεύνησης μεγάλων συνόλων διασυνδεδεμένων δεδομένων. Στα πλαίσια της διδακτορικής διατριβής έχει ερευνηθεί σε βάθος τόσο η υπάρχουσα βιβλιογραφία όσο και η σχετική ερευνητική εργασία σε παγκόσμιο επίπεδο. Έχουν διερευνηθεί ενδελεχώς τα ζητήματα αυτά τόσο από την πλευρά των μηχανικών που καλούνται να σχεδιάσουν συστήματα που να διαχειρίζονται τα χαρακτηριστικά αυτών των δεδομένων, όσο και από την πλευρά των χρηστών που επιθυμούν ομαλή και ανεμπόδιστη πρόσβαση στα δεδομένα με εύκολους, ως προς την χρήση και την κατανόηση, τρόπους. Επιπλέον, έχουν προταθεί πλήρεις λύσεις για την αντιμετώπιση αυτών των ζητημάτων με βάση τα σενάρια χρήσης. Συγκεκριμένα, έχει προταθεί ένα ολοκληρωμένο σύστημα οπτικοποίησης της πληροφορίας βασισμένη σε χαρακτηριστικά του SPARQL ερωτήματος. Η προτεινόμενη λύση περιλαμβάνει ένα σύστημα υποστήριξης λήψεων αποφάσεων που συμβάλει στην επιλογή της κατάλληλης οπτικοποίησης για κάθε ερώτημα SPARQL που μπορεί να δημιουργήσει ο χρήστης, βασισμένο σε μια βάση γνώσεων που περιλαμβάνει τα αποτελέσματα μια εκτεταμένης πειραματικής μελέτης κατά την οποία αναλύθηκαν συγκεκριμένα χαρακτηριστικά πολλών SPARQL συνόλων δεδομένων. Προτείνεται ακόμα μια λύση η οποία στοχεύει στο να βοηθήσει χρήστες που δεν είναι εξοικειωμένοι με τα μεγάλα σύνολα δεδομένων και τον Σημασιολογικό Ιστό στο να εξερευνήσουν σύνολα δεδομένων τα οποία δεν ενημερώνονται συχνά αλλά περιέχουν σημαντικές πληροφορίες που πρέπει να εξερευνηθούν σε βάθος.Για την αξιοποίηση των συνόλων δεδομένων ζευγών ερώτηση-απάντηση που είναι διαθέσιμα με τέτοιο τρόπο που να εξαλείφονται τα μη-αξιοποιήσιμα και υποκειμενικά δεδομένα σε συστήματα αυτόματων διαλόγων, αναπτύχθηκαν τεχνικές σημασιολογικής ανάλυσης των δεδομένων. Προτάθηκε μια τεχνική που ορίζει μια αυστηρή ροή δεδομένων και εξασφαλίζει ότι τα σύνολα δεδομένων που δίνονται ως είσοδο επεξεργάζονται με τον καλύτερο δυνατό τρόπο τόσο με βάση τον σημασιολογικό προσανατολισμό του συστήματος όσο και με βάση την περίπτωση χρήσης. Όπως είναι αναμενόμενο σε κάθε μεγάλο σύνολο δεδομένων έτσι και για δεδομένα που συλλέγονται από τους πολίτες η ποιότητα και η αξιοπιστία των μετρήσεων που συλλέγονταί είναι αμφισβητούμενη. Για τον λόγο αυτόν αναπτύχθηκε ένας μηχανισμός ελέγχου της ποιότητας των δεδομένων που βασίστηκε σε μια σειρά από κανόνες και πρακτικούς περιορισμούς.
Ο ρόλος της ελληνικής μουσικής παράδοσης στα Μουσικά Σχολεία και η συμβολή αυτών στη διαμόρφωση της πολιτισμικής ταυτότητας των μαθητών/τριών
Authors: Θεολόγος Χρήστος
Published: November 2021

O θεσμός των Μουσικών Σχολείων (Γυμνασίων και Λυκείων), στο πλαίσιο της δωρεάν δημόσιας παιδείας, ξεκίνησε στην Ελλάδα, το 1988. Το Μουσικό Γυμνάσιο και Λύκειο, παράλληλα με την εφαρμογή του προγράμματος του γενικού σχολείου, στοχεύει στην παροχή γνώσεων και την ανάπτυξη δεξιοτήτων των μαθητών στους τομείς της ευρωπαϊκής και της ελληνικής παραδοσιακής μουσικής. Μέσα σε αυτά τα σχολεία αναδεικνύεται η σημαντικότητα της μουσικής, αφού αυτή συνδέεται τόσο με το όλο ζήτημα της αγωγής όσο και με την πνευματική και την ψυχική καλλιέργεια των νέων, παράλληλα με την εφαρμογή του προγράμματος του Γυμνασίου – Γενικού Λυκείου. Το ερευνητικό ενδιαφέρον της παρούσας μελέτης επικεντρώνεται σε εκείνους τους μαθητές που επιλέγουν την ελληνική παραδοσιακή μουσική στο πλαίσιο της εκπαίδευσής τους στο ΜΣ. Μέσω ερωτηματολογίων και συνεντεύξεων που έγιναν στους μαθητές των Μουσικών Γυμνασίων και Λυκείων όλης της χώρας επιχειρείται να διερευνηθεί: 1) ο ρόλος και η συμβολή των ΜΣ στην μελέτη και ανατροφοδότηση της λαϊκής μουσικής κληρονομιάς στην σύγχρονη εποχή, 2) οι απόψεις των μαθητών, των εκπαιδευτικών και των αποφοίτων των ΜΣ σχετικά με την επιλογή της παραδοσιακής μουσικής (οργάνων) και με το ρόλο που αυτοί αποδίδουν στο ΜΣ για τους ίδιους αλλά και την κοινωνία εν γένει, 3) o βαθμός που το ΜΣ ανταποκρίθηκε στις προσδοκίες των μαθητών και των γονιών τους και ποιος είναι ο βαθμός μεταβολής των προσδοκιών αυτών μετά την αποφοίτηση από το ΜΣ, 4) η μεταβολή της εικόνας στην αγορά εργασίας, τόσο στις τοπικές κοινωνίες όσο και στον ευρύτερο ελλαδικό χώρο από τη μεγαλύτερη ‘παραγωγή’ και ‘προσφορά’ παραδοσιακών μουσικών και η αντιμετώπιση των νέων αυτών μουσικών από τους παλιούς. Επιπρόσθετα, μέσα από το παράδειγμα του ΜΣ Ρόδου έγινε προσπάθεια να διερευνηθεί η επίδραση του ΜΣ στις συντελούμενες πολιτισμικές αλλαγές και στη διαμόρφωση της πολιτισμικής ταυτότητας των μαθητών και μελετώντας το παράδειγμα των Μουσικών Συνόλων να διερευνηθεί η συμβολή των ΜΣ στην ανατροφοδότηση της τοπικής μουσικής κληρονομιάς.
Ανάλυση της υιοθέτησης των στρατηγικών βιωσιμότητας στον τραπεζικό κλάδο
Authors: Σταυροπούλου Αθανασία
Published: November 2021

Η παρούσα διδακτορική διατριβή εξετάζει το ρόλο που διαδραματίζει η βιωσιμότητα στον τραπεζικό κλάδο. Διερευνάται ο ρόλος των τραπεζικών ιδρυμάτων στην υλοποίηση των Στόχων της Βιώσιμης Ανάπτυξης, όπως διαμορφώνεται και επικοινωνείται στους ετήσιους απολογισμούς τους βιωσιμότητας. Ταυτόχρονα, εξετάζει την επίδραση των Στόχων της Βιώσιμης Ανάπτυξης στις συμπεριφορικές προθέσεις και στάσεις των πελατών των τραπεζικών ιδρυμάτων. Για την ολιστικότερη προσέγγιση του αντικειμένου της διατριβής εφαρμόζονται διαφορετικές μεθοδολογικές προσεγγίσεις και οικονομετρικές αναλύσεις με τη χρήση πρωτογενών και δευτερογενών στοιχείων. Σύμφωνα με τα αποτελέσματα της διδακτορικής διατριβής, από την πλευρά των τραπεζικών ιδρυμάτων, επισημαίνεται το χαμηλό επίπεδο σύνδεσης των Στόχων της Βιώσιμης Ανάπτυξης και των σημαντικών θεμάτων που αναδεικνύονται από τα τραπεζικά ιδρύματα μέσω της αρχής της ανάλυσης της ουσιαστικότητας. Μεγαλύτερη έμφαση δίνεται σε θέματα που σχετίζονται με την κύρια δραστηριότητα του κλάδου, προωθώντας την οικονομική και την κοινωνική διάσταση της βιωσιμότητας. Αναλύοντας τις απόψεις των πελατών των τραπεζικών ιδρυμάτων, αναδείχθηκε ο πολυδιάστατος ρόλος των Στόχων της Βιώσιμης Ανάπτυξης που ενισχύει τις θετικές στάσεις των πελατών των τραπεζικών ιδρυμάτων. Τα αποτελέσματα υπογραμμίζουν το ρόλο της ενημερότητας των βιώσιμων πρακτικών και ιδιαίτερα των κοινωνικο-οικονομικών πρακτικών προκειμένου να μεγιστοποιηθούν τα οφέλη που προκύπτουν από την ενσωμάτωση τους στον στρατηγικό σχεδιασμό των τραπεζικών ιδρυμάτων και να λειτουργήσουν ως συγκριτικό πλεονέκτημα. Τέλος, η παρούσα διδακτορική διατριβή αναδεικνύει τον καθοριστικό ρόλο των δημογραφικών παραγόντων στις συμπεριφορικές προθέσεις και στάσεις των πελατών των τραπεζικών ιδρυμάτων προσανατολισμένες προς τη βιωσιμότητα.
Σύνθεση αμφίφιλων συμπολυμερών βασισμένα στα πολυπεπτίδια με ομάδες για στοχοποίηση καρκινικών κυττάρων
Authors: Χριστακόπουλος Παναγιώτης
Published: November 2021

Στην παρούσα Διδακτορική Διατριβή πραγματοποιήθηκε η σύνθεση και ο χαρακτηρισμός αμφίφιλων δισυσταδικών συμπολυμερών του τύπου GA-PEG-PHis, με σκοπό τη χρήση τους ως φορείς αντικαρκινικών φαρμάκων. Επίσης μελετήθηκε η συμπεριφορά αυτών των πολυμερών σε υδατικά διαλύματα διαφόρων pH, με σκοπό την εξακρίβωση φαινομένων συσσωμάτωσης. Αρχικά πραγματοποιήθηκε η σύνθεση του υδρόφιλου τμήματος του συμπολυμερούς, το οποίο αποτελείται από την πολυαιθυλενογλυκόλη (PEG). Η σύνθεση πραγματοποιήθηκε με την τεχνική του ανιοντικού πολυμερισμού, κατά την οποία λήφθησαν πολυμερή με καλά καθορισμένα μοριακά χαρακτηριστικά. Στη συνέχεια πραγματοποιήθηκε η εισαγωγή της δραστικής ουσίας 18β-γλυκυρρητινικό οξύ, το οποίο αποτελεί ομάδα-στοχευτή καρκινικών κυττάρων. Επίσης πραγματοποιήθηκε τροποποίηση του α-άκρου του PEG, προκειμένου να δημιουργηθούν οι κατάλληλες συνθήκες, για τον πολυμερισμό του NCA της Nim(trt)-Ιστιδίνης. Ο πολυμερισμός του NCA της Ιστιδίνης πραγματοποιήθηκε σε συνθήκες υψηλού κενού με την τεχνική του πολυμερισμού διάνοιξης δακτυλίου (ROP). Ακολούθησε η αποπροστασία των τρίτυλο προστατευτικών ομάδων που βρίσκονται στον ιμιδαζολικό δακτύλιο της Ιστιδίνης, δίνοντας τα τελικά πολυμερή GA-PEG-PHis. Οι τεχνικές χαρακτηρισμού που χρησιμοποιήθηκαν για τον προσδιορισμό του βαθμού συσσωμάτωσης, περιλαμβάνουν κυκλικό διχρωισμό (CD), ζ-δυναμικό (PALS) και δυναμική σκέδαση φωτός (DLS).
Ανθρώπινη δραστηριότητα και τεχνολογική συμπεριφορά κατά τη Μέση και την Ανώτερη Παλαιολιθική εποχή στη βορειοδυτική Ελλάδα
Authors: Λιγκοβανλής Στέφανος
Published: November 2021

Η παρούσα μελέτη έχει ως ερευνητικό αντικείμενο τη διερεύνηση τηςδραστηριότητας και της τεχνολογικής συμπεριφοράς των ομάδων κυνηγών-τροφοσυλλεκτών που έζησαν κατά το Ανώτερο Πλειστόκαινο στη βορειοδυτικήΕλλάδα. Κάτι τέτοιο επιχειρείται μέσα από τη συγκριτική τεχνολογική καιτυπολογική μελέτη τριών συνόλων τεχνέργων λαξευμένου λίθου της Μέσης και τηςΠρώιμης Ανώτερης Παλαιολιθικής Εποχής που προέρχονται από τους υπαίθριουςχώρους χρήσης Μεγάλο Καρβουνάρι, Μολόνδρα και Ελευθεροχώρι 7 στο νομόΘεσπρωτίας, σε συνεκτίμηση με την γεωλογική, τοπογραφική καιπαλαιοπεριβαλλοντική συνάφεια των χώρων αυτών.Η μελέτη αρθρώνεται σε 9 κεφάλαια. Στο Κεφάλαιο 1 ανατρέχουμε την ιστορία,αλλά και τα βασικά συμπεράσματα που έχουν προκύψει από τη μέχρι σήμεραδιερεύνηση των υπαίθριων θέσεων της Παλαιολιθικής Εποχής στη βορειοδυτικήΕλλάδα, επισημαίνοντας ταυτόχρονα τα ερευνητικά ζητήματα που παραμένουνανοιχτά. Στο Κεφάλαιο 2 παρουσιάζεται η μεθοδολογία συλλογής των εμπειρικώνδεδομένων, καθώς και οι ειδικότεροι στόχοι της. Στα Κεφάλαια 3, 4 & 5παρουσιάζονται τα αποτελέσματα της μελέτης της παλαιογεωγραφίας και τωνχαρακτηριστικών του υλικού πολιτισμού κάθε θέσης. Στο Κεφάλαιο 6 οι μαρτυρίεςγια τον υλικό πολιτισμό, τα υποκείμενα της δράσης και το χώρο στον οποίο αυτάδραστηριοποιήθηκαν, συγκρίνονται συγχρονικά και διαχρονικά και προτείνονταιερμηνείες για την εξήγηση των ομοιοτήτων και των διαφορών που προκύπτουν. ΣτοΚεφάλαιο 7 τα ευρήματα της μελέτης αντιπαραβάλλονται με και εντάσσονται στηνυπάρχουσα εικόνα για τις «οικιστικές» και τεχνολογικές επιλογές των ανθρωπίδωνκατά το Ανώτερο Πλειστόκαινο στη βορειοδυτική Ελλάδα, ενώ στο Κεφάλαιο 8συζητούνται βασικά σημεία των συμπερασμάτων που προκύπτουν από τη διαδικασίααυτή, με αναφορά στα δεδομένα για την Μέση και την Πρώιμη ΑνώτερηΠαλαιολιθική Εποχή στη νότια και νοτιοανατολική Ευρώπη. Στο πλαίσιο αυτό,γίνονται επίσης υποθέσεις για το είδος και το χαρακτήρα της καθαυτής ανθρώπινηςδραστηριότητας, κατά το Ανώτερο Πλειστόκαινο στην περιοχή της βορειοδυτικήςΕλλάδας. Στο Κεφάλαιο 9 ανακεφαλαιώνονται τα συμπεράσματά της μελέτης.Η παρούσα έρευνα αυξάνει τις μαρτυρίες για την Παλαιολιθική Εποχή όχι μόνο στηβορειοδυτική Ελλάδα αλλά και στη νότια Βαλκανική. Εμπλουτίζει τα δεδομένα γιατον υλικό πολιτισμό κατά το Ανώτερο Πλειστόκαινο στην Ήπειρο και αναθεωρείαρκετές από τις παλιότερες αντιλήψεις για το είδος της ανθρώπινης δραστηριότητας,και την χρονο-πολιτισμική της διάσταση. Ταυτόχρονα ανοίγει αρκετά ζητήματα γιαδιερεύνηση στο μέλλον κα τονίζει την ερμηνευτική αξία των υπαίθριων χώρωνχρήσης μέσω της προσεκτικής διερεύνησής τους, της σωστής διαχείρισης καιενδελεχούς μελέτης του αρχαιολογικού αποθέματός τους.
Study of the climatic changes in the North Aegean Sea and their effects on the ecosystem dynamics
Authors: Γκανάσος Αθανάσιος
Published: November 2021

Η κλιματική αλλαγή έχει γίνει πιο αισθητή από ποτέ και ήδη επηρεάζει το θαλάσσιο οικοσύστημα σε παγκόσμια κλίμακα. Για τη μελέτη των μεταβαλλόμενων κλιματικών συνθηκών, εστιάσαμε στο Βόρειο Αιγαίο και στα πιο διαδεδομένα είδη μικρών πελαγικών ψαριών, τον γαύρο και τη σαρδέλα. Μελετήσαμε τις συνέπειες στα είδη από τις αλλαγές στη θερμοκρασία, την αλατότητα, την εισροή νερών από τη Μαύρη Θάλασσα και μεταβολή της εισροής θρεπτικών από τα γειτονικά ποτάμια. Για τις ανάγκες της μελέτης αναπτύχθηκε ένα πολυειδικό (γαύρος/σαρδέλα), πλήρους κύκλου ζωής μοντέλο για το Βόρειο Αιγαίο, αμφίδρομα συζευγμένο με υδροδυναμικό βιογεωχημικό μοντέλο. Η αρχική μονοδιάστατη εκδοχή του μοντέλου, προσομοίωσε επιτυχώς την ανάπτυξη, τις βιομάζες και τις περιόδους αναπαραγωγής και των δύο ειδών, ενώ επιπρόσθετα διαφάνηκε μία ξεκάθαρη εξάρτηση ανάμεσα στην αλίευση των ειδών και τη συγκέντρωση ζωοπλαγκτού. Το επόμενο βήμα στην ανάπτυξη του μοντέλου, απέδωσε την τρισδιάστατη εκδοχή αυτού. Τα κυριότερα χαρακτηριστικά και η χωρική κατανομή των βιομαζών των ειδών, ήταν για άλλη μια φορά σε συμφωνία με τα δεδομένα. Επιπρόσθετες προσομοιώσεις έδειξαν πως τοπικά τα είδη ανταγωνίζονται για την τροφή. Προσομοιώσεις με χρήση κλιματικών σεναρίων IPCC έδειξαν πως μια μελλοντική αύξηση της θερμοκρασίας θα οδηγήσει σε υποβάθμιση του οικοσυστήματος μέσω της μείωσης των πλαγκτονικών συγκεντρώσεων, επηρεάζοντας αρνητικά τον γαύρο και οδηγώντας σε επικράτηση της σαρδέλας. Τέλος, μεταβολές στα εισερχόμενα από τα ποτάμια θρεπτικά και στην εισροή υδάτων από τη Μαύρη Θάλασσα, επίσης υποβαθμίζουν τους πληθυσμούς των ειδών.
Architectural informality
Authors: Γκάιπ-Λαζάρου Ανδρέας-Ρίτσαρντ
Published: November 2021

Πρόθεση της διατριβής είναι να τονίσει και να διερευνήσει πλευρές της αντίληψης του αστικού χώρου και της αρχιτεκτονικής που διαφεύγουν της συνειδητής λογικής θεώρησης, προσεγγίζοντας τις μέσω του φανταστικής αφήγησης – να τεκμηριώσει και να αναλύσει τον αστικό κύκλο ζωής των τάσεων εκείνων που ο ιστορικός της αρχιτεκτονικής Sigfried Giedion ταξινομεί με την περιγραφή ‘οργανική αστικότητα πέραν της λογικής’ – και να τεκμηριώσει και να αναλύσει τις τάσεις αυτές, επιλέγοντας ως πρότυπο αναφοράς την αποικιακή Αμερικανική πόλη του Marblehead. Οι σύγχρονες θεωρίες για την αστικότητα, μελετώντας την πόλη ως σύμπλοκη μήτρα πολιτικών και οικονομικών δομών, διατηρούν την πραγματιστική εκδοχή ως ύψιστη αρετή των προσεγγίσεων τους, καθώς βασίζονται στα προφανή δεδομένα κυρίως. Αλλά, καθώς σε αυτά επιμένουν, παραγνωρίζουν ένα ουσιώδες γεγονός της ανθρώπινης φύσης – ότι δεν είμαστε λογικά όντα μόνο, ότι η δημιουργική μας έκφραση αξεδιάλυτα συνδέεται με τη δυναμική του ασυνείδητου και πως κουβαλά πάντοτε το σημάδι του συλλογικού συμβολισμού και της φαντασίας. Γι’ αυτό, ισχυρίζεται αυτή η έρευνα, προκειμένου να κατανοήσουμε την πόλη πρέπει επίσης να μελετήσουμε τη φαντασιακή πλευρά της ανθρώπινης νόησης – να εξερευνήσουμε πρέπει την αρχιτεκτονική του πνευματικού και του συναισθήματος.Το πρώτο μέρος (μέρος 3 της διατριβής), αναφέρεται στην εξέταση της πολιτισμικής αφήγησης της πόλης, που αναγνωρίζει και περιγράφει τις περισσότερο καθοριστικές φαντασιακές εκφράσεις του αστικού χώρου και της αρχιτεκτονικής, κατά τις ιστορικές διεργασίες διαμόρφωσης του Marblehead, με ειδικότερη έμφαση στην ανάπτυξη του Λαβυρίνθου. Το δεύτερο μέρος (μέρος 4 της διατριβής), παρουσιάζει μια κριτική διατύπωση της Μεθόδου της Φανταστικής Αφήγησης (WFM), αναδρομικά διερευνά τον βαθμό κατά τον οποίο το Marblehead αποτελεί την αστική πραγμάτωση αυτής της μεθόδου, συγκρίνει τη φαντασιακή αφήγηση του Marblehead με το παρανοειδές delirium του Manhattan και συνοψίζει τα αστικά σχεδιάσματα του Lovecraftγια το Marblehead (επίσης γνωστού ως Kingsport), σε μια επιλογή από καθοδηγητικές κατευθύνσεις για επίδοξους σχεδιαστές Φανταστικής Αφήγησης.
Όψεις του χρήστη στην πρώιμη Νεωτερικότητα
Authors: Λώλου Αικατερίνη
Published: November 2021

Η διατριβή αυτή αποτελεί μια προσπάθεια διερεύνησης της μορφής που παίρνει η σχέση της αρχιτεκτονικής με το υποκείμενο για το οποίο προορίζεται, τον χρήστη της, όταν η πρώιμη νεωτερικότητα διατυπώνει νέα ερωτήματα γύρω από την φύση του ανθρώπου που ανασχηματίζουν τον κοινωνικό ρόλο της αρχιτεκτονικής, την ηθική, πολιτισμική και γνωσιολογική της σημασία. Ο προβληματισμός αυτός αναπτύσσεται με τη βοήθεια της αρχαίας ιδέας της φιλοσοφίας ως «αγωγής» της ψυχής του Pierre Hadot και τη σύνδεσης της, μέσα στην σύγχρονη βιβλιογραφία, με την νέα πειραματική φυσική φιλοσοφία ως μια μορφή θεραπείας της ψυχής. Υπό αυτό το πρίσμα, η παρούσα διατριβή αναζητά τρόπους με τους οποίους η Επιστημονική Επανάσταση επηρέασε την αρχιτεκτονική σκέψη, εστιάζοντας στον αρχιτέκτονα Claude Perrault. Αυτό το παράδειγμα επιτρέπει να διερευνήσουμε την νέα αρχιτεκτονική που προβάλλει επιφορτισμένη με τις σύγχρονες εντάσεις ανάμεσα στην πνευματική και την σωματική κατάσταση, και αμφιταλαντεύεται ανάμεσα στην τέχνη του βίου και τις εκφάνσεις της μοντέρνας επιστημονικής σκέψης. Ο Perrault εξετάζει τη σχέση μεταξύ σώματος και ψυχής χρησιμοποιώντας σαν εργαλείο την νέα φυσική ιστορία, την εμπειρική παρατήρηση και την ανατομία. Με αυτά τα εργαλεία προσπαθεί να προσεγγίσει το νόημα της αρχιτεκτονικής μορφής για τον αποδέκτη της μέσω πρακτικών που δεν στοχεύουν αποκλειστικά στην εδραίωση της αρχιτεκτονικής ως κλάδου των μαθηματικών και βέβαιων γνώσεων, αλλά λειτουργούν μέσα από μια αναλογία με την ιατρική ματιά, έτσι ώστε, όπως στην περίπτωση της αρχαίας φιλοσοφίας επίσης, η αρχιτεκτονική αναγνωρίζει τις επιρροές των πραγμάτων και θεραπεύει τα πάθη που μας γεννούν. Αυτό που αναζητείται μέσα από αυτούς τους μηχανισμούς είναι μια ενοποιημένη μορφή μάθησης, που αποτελεί τη βάση για την βελτίωση του ατόμου και μια «οικονομία» που προσφέρει την ευκαιρία να δώσουμε μια τάξη στην προσωπική εμπειρία και να ενισχύσουμε τον προσωπικό ρόλο του αποδέκτη. Τέλος, με αυτά τα εργαλεία, μελετάται η μορφή του αρχιτεκτονικού ρυθμού μέσα από μια ανάλυση σε πίνακες, ώστε να οργανωθεί μια άσκηση της παρατήρησης και της προσοχής. Η άσκηση αυτή έχει στόχο την εξοικείωση του υποκειμένου σε ένα καλύτερο έλεγχο πάνω στις εντυπώσεις που λαμβάνει από την εμπειρία, τις εντυπώσεις που επιλέγει να εστιάσει, και τις επιρροές που αποδίδει στα κτίρια και στο περιβάλλον του. Αυτή η αρχιτεκτονική «αγωγή» της ψυχής βρίσκει το μοντέρνο της πρόσωπο στην φροντίδα «ολόκληρου» του ανθρώπου και δεν επιδιώκει την ακύρωση του ιδιοσυγκρασιακού στοιχείου από απρόσωπες, επιστημονικές μεθόδους.
Natural resources as a source of conflict in international relations
Authors: Παναγοπούλου Γεωργία-Ακριβή
Published: November 2021

Στόχος της παρούσας μελέτης είναι να απαντήσει στο ερώτημα «Πότε ένας φυσικός πόρος γίνεται αίτιο σύγκρουσης;». Προκειμένου να απαντηθεί αυτό το ερώτημα, έγινε σύγκριση του φυσικού αερίου με τις σπάνιες γαίες και επιπλέον έγινε εφαρμογή της θεωρίας της ασφαλειοποίησης και του θεωρητικού εργαλείου της ενεργειακής ασφάλειας επί των περιπτωσιολογικών μελετών που παρουσιάζονται. Οι μελέτες περίπτωσης που επιλέχθηκαν για αυτήν τη συγκριτική ανάλυση είναι: η Ρωσο-Ουκρανική διαμάχη για το φυσικό αέριο κατά τα έτη 2006, 2009 και 2014· η περίπτωση της Ανατολικής Μεσογείου, όπου εξετάζεται η συμπεριφορά του Ισραήλ, της Κύπρου, της Ελλάδας και της Τουρκίας σε σχέση με τα αποθέματα φυσικού αερίου που ανακαλύφθηκαν το 2009 – 2011· και η Σινο-Ιαπωνική διαμάχη για τα νησιά Σενκάκου/Ντιαόγιου το 2010 σε συνδυασμό με την Κρίση Σπανίων Γαιών. Έχοντας παρουσιάσει τις περιπτωσιολογικές μελέτες, βρίσκουμε ομοιότητες και διαφορές εξετάζοντας τη συμπεριφορά και τις δηλώσεις των κυριότερων δρώντων που εμπλέκονται σε κάθε μία από τις περιπτώσεις και εξάγουμε συμπεράσματα. Έπειτα, παρουσιάζουμε τον Δείκτη Σύγκρουσης για Φυσικούς Πόρους (ΔΣΦΠ), ένα εργαλείο που δημιουργήθηκε σε μια προσπάθεια να μετρηθεί η πιθανότητα μελλοντικής σύγκρουσης με αίτιο τους φυσικούς πόρους, καθώς και να προβλεφθεί. Τέλος, εξάγουμε τα τελικά μας συμπεράσματα, όπου ελέγχουμε την εγκυρότητα της ερευνητικής υπόθεσης, απαντάμε τόσο στο κύριο ερευνητικό ερώτημα, όσο και στα δευτερεύοντα ερευνητικά ερωτήματα και παρουσιάζουμε επιχειρήματα σε θεωρητικό επίπεδο, σχετικά με τις ρίζες του συμφέροντος και της σύγκρουσης στο διεθνές σύστημα.
Σχέσεις οργανωσιακών παραγόντων, επαγγελματικής ικανοποίησης και εξουθένωσης, καθηγητών Φυσικής Αγωγής και εκπαιδευτών, αεροβικής γυμναστικής και χορού
Authors: Γεντή Μαρία
Published: November 2021

Η παρούσα έρευνα, προσπάθησε για πρώτη φορά στον ελλαδικό χώρο σε καθηγητές φυσικής αγωγής, δασκάλους χορού και εκπαιδευτές αεροβικής γυμναστικής, εργαζόμενους σε πολιτιστικούς συλλόγους και σε ιδιωτικά γυμναστήρια, να εξετάσει συγχρόνως τις παραμέτρους της επαγγελματικής εξουθένωσης, της επαγγελματικής ικανοποίησης και των οργανωσιακών παραγόντων ασφάλεια εργασίας, σύγκρουση ρόλων και ασάφεια ρόλου. Η έρευνα είχε πολλαπλούς στόχους, την διερεύνηση της επαγγελματικής ικανοποίησης, της εργασιακής εξουθένωσης και των οργανωσιακών παραγόντων (εργασιακή ασφάλεια, σύγκρουση και ασάφεια ρόλων) σε Κ.Φ.Α και εκπαιδευτές που ασχολούνται με το χορό και την αεροβική γυμναστική. Επιπλέον, την διερεύνηση της σχέση των εξεταζόμενων εννοιών. Την πρόβλεψη της μεταβλητότητας της επαγγελματικής ικανοποίησης και της εργασιακής εξουθένωσης από την ασφάλεια της εργασίας, την σύγκρουση και την ασάφεια ρόλων. Επίσης, να διαπιστωθεί αν τα δημογραφικά στοιχεία (φύλο, ηλικία, χρόνια εργασίας στον χώρο, οικογενειακή κατάσταση, εργασιακή θέση) διαφοροποιούν τις εξεταζόμενες έννοιες. Η έρευνα πραγματοποιήθηκε σε πολιτιστικούς συλλόγους και σε ιδιωτικά γυμναστήρια στις περιοχές της Κεντρικής Μακεδονίας και Ανατολικής Μακεδονίας & Θράκης. Η συμπλήρωση των ερωτηματολογίων πραγματοποιήθηκε κατά τη διάρκεια της χρονικής περιόδου από τον Σεπτέμβριο του 2014 έως και τον Ιούνιου του 2015. Το δείγμα της έρευνας αποτέλεσαν 398 άτομα, δάσκαλοι χορού και εκπαιδευτές αερόμπικ, επαγγελματίες του χώρου, Οι καθηγητές φυσικής αγωγής δάσκαλοι χορού και εκπαιδευτές αεροβικής γυμναστικής, που πήραν μέρος στην παρούσα έρευνα εμφάνισαν υψηλά επίπεδα ικανοποίησης από τη φύση της εργασίας τους, και φαίνονταν ικανοποιημένοι από τους προϊσταμένους ενώ για την επαγγελματική εξουθένωση οι συμμετέχοντες παρουσίασαν χαμηλές μέσες τιμές συναισθηματικής εξάντλησης, σχεδόν παντελή έλλειψη αποπροσωποποίησης και υψηλά επίπεδα προσωπικών επιτευγμάτων. Όσον αφορά την επαγγελματική ασφάλεια, οι συμμετέχοντες στο σύνολο του δείγματος, παρουσίασαν ικανοποιητικές μέσες τιμές. Ο παράγοντας «σύγκρουση ρόλων» εμφάνισε χαμηλή μέση τιμή στο σύνολο του δείγματος, ανάλογα αποτελέσματα εμφάνισε και ο παράγοντας «ασάφειας ρόλων». Τα αποτελέσματα της έρευνας, δείχνουν ότι υπάρχουν σημαντικές σχέσεις μεταξύ των παραγόντων «επαγγελματικής ικανοποίησης», «επαγγελματικής εξουθένωσης» και των κλιμάκων των τριών οργανωσιακών παραγόντων.